ועדת הכלכלה, כנסת 24, פרוטוקול מספר 14, 2021-09-02 09:00

מיכאל ביטון: בוקר טוב, מתחילים את ישיבת ועדת הכלכלה בזמן הפגרה בסוגיות הדחופות והבוערות.

מיכאל ביטון: הצעת תקנות סמכויות מיוחדות להתמודדות עם נגיף הקורונה החדש (הוראת שעה) הגבלות על הפעלת שדות תעופה וטיסות, לפי מה שיפורט כאן בהמשך.

מיכאל ביטון: כמו תמיד, בוועדה שלנו הזמן קצר והמלאכה מרובה, והפועלים לא עצלים, אבל פשוט אין לנו זמן.

מיכאל ביטון: מי שידבר קצר ולעניין יזכרו את מה שהוא אמר, מי שיפטפט כנראה ישכחו אותו.

מיכאל ביטון: אז תשתדלו להיות קצרים ומדויקים.

מיכאל ביטון: נתחיל עם עורכת דין רננה שחר מרשות התעופה האזרחית, שתציג את התקנות, בבקשה.

רננה שחר: תודה.

רננה שחר: בוקר טוב לוועדה.

רננה שחר: אני מקווה שטל פוקס תגיע מייד.

רננה שחר: אדוני, זה תיקון מס' 25, יש בו שלושה דברים עיקריים: 1, הארכת תוקף של התקנות עד ה-20 בספטמבר; 2.

רננה שחר: תיקונים משפטיים מסוימים על פי בקשת הייעוץ המשפטי לוועדה בעקבות תיקון 24 שעשינו; 3.

רננה שחר: הוראת שעה על אוקראינה, שנועדה לטפל בכול החששות של יבוא תחלואה מאומן ממש עכשיו.

רננה שחר: הינה טל פה לידינו.

טל פוקס: שלום.

טל פוקס: התיקון אומר שכל מי שיוצא לאוקראינה בשבוע שבין ה-29 באוגוסט עד ה-6 בספטמבר, אלו בעצם שמונה ימים לפני ראש השנה, עד ערב ראש השנה, יצטרך לעשות בדיקה, שבוצעה עד 72 שעות לפני הטיסה, כתנאי לעלייה לטיסה.

טל פוקס: זה שונה מהמצב הרגיל, שבו באופן כללי מי שנדרש לבצע בדיקה לפני יציאה מישראל זה רק מי שאינו מחלים ואינו מחוסן.

טל פוקס: זה העיקר.

טל פוקס: החובה הזאת להציג את הבדיקה השלילית - - -

מיכאל ביטון: רגע, תני לנו להבין.

מיכאל ביטון: אגב, לא מזמן טסתי במשלחת, וכן עשינו בדיקה לפני למרות שהיינו מחוסנים.

טל פוקס: יש את השאלה של מה שדורשת מדינת היעד ואת השאלה של מה שדורשת מדינת ישראל.

טל פוקס: יש מדינות שדורשות מכולם להיבדק, יש מדינות שדורשות כתנאי כניסה אליהן רק ממי שלא מחוסן ולא מחלים להיבדק, יש מדינות שבכלל לא דורשות כלום.

מיכאל ביטון: ולכן במקרה המיוחד הזה אנחנו מבקשים בדיקה מכולם.

טל פוקס: נכון, מצידינו.

מיכאל ביטון: יש לזה רציונל?

טל פוקס: כמובן שיש רציונל.

טל פוקס: את הרציונל יציג אשר סלמון שאמור להיות בזום.

מיכאל ביטון: הרציונל והתקנה צריכים להיות במקביל, לא בדירוג.

מיכאל ביטון: קודם למה עושים, אחרי זה מה עושים.

טל פוקס: אני יכולה להסביר את הרציונל הכללי.

לימור מגן תלם: זאת אומרת שזאת או החלטה של מדינת היעד או החלטה שלנו.

לימור מגן תלם: זה יכול להיות גם וגם?

רננה שחר: גם וגם.

לימור מגן תלם: גם וגם.

טל פוקס: אתה חייב בחובות גם של מדינת ישראל וגם של מדינת היעד.

טל פוקס: כאן מדינת היעד, למיטב ידיעתנו, לא מחייבת את מי שאינו מחוסן ואינו מחלים.

לימור מגן תלם: אז זאת בעצם החלטה של החמרה שלנו.

טל פוקס: נכון, אבל אנחנו מחליטים את ההחלטה שלנו.

טל פוקס: ההסבר הוא הסבר בריאותי למדינת ישראל, בסופו של דבר.

טל פוקס: אני יכולה להמשיך להסביר.

מיכאל ביטון: לא הבנתי.

מיכאל ביטון: מה זה הסבר בריאותי?

מיכאל ביטון: זה משהו מיוחד לטסים לאומן.

טל פוקס: לטסים לאוקראינה בתקופה הזאת.

מיכאל ביטון: אבל זה נובע מאומן, בואו, אנחנו לא מכבסת מילים.

טל פוקס: כן, אנחנו לא אומרים משהו אחר.

מיכאל ביטון: מה הסיבה שאנחנו עושים את זה ובאופן הזה?

מיכאל ביטון: מה הרציונל הבריאותי או האחר?

טל פוקס: באופן כללי הרציונל הוא התקהלות המונית מאוד גדולה שצפויה שם עם אנשים מכל העולם, וכמויות מאוד גדולות של אנשים למשך שעות ארוכות של צפיפות, של אכילה משותפת, תפילה משותפת.

מיכאל ביטון: מובן.

מיכאל ביטון: זה בעצם מקום שיכול להדביק, והוא מרוכז, ובזמן קצר, וכו'.

טל פוקס: נכון.

טל פוקס: והחשש הוא שאם יצאו חולים מכאן הם חוזרים תוך זמן יחסית קצר.

טל פוקס: הם ידביקו שם הדבקות מאוד מאוד גדולות הרבה מאוד אנשים, ויחזרו לכאן כמויות גדולות של חולים.

טל פוקס: למעשה, זה החשש.

מיכאל ביטון: על ידי הבדיקה למנוע מראש את האפשרות להדבקה.

טל פוקס: לצמצם אותה.

טל פוקס: זה לא ימנע ב-100%, אבל המטרה לצמצם אותה.

מיכאל ביטון: נמשיך, טל.

טל פוקס: התיקון מדבר מצד אחד על החובה של הנוסע, ומהצד השני על החובה של המפעיל האווירי לבדוק את הבדיקה השלילית שבוצעה בזמן הרלוונטי.

טל פוקס: עוד אפשרות לעלות לטיסה תהיה אישור מוועדת חריגים.

טל פוקס: לוועדת החריגים יש עילה אחת שקבועה פה למתן אישורים.

טל פוקס: העילה היא אדם שהחלים, אנחנו קוראים לזה "מחלים טרי", שהחלים בתקופה האחרונה.

טל פוקס: יש לו בעצם PCR חיובי, החלמה כזאת שאנחנו יודעים בדיוק את המועד של התחלואה.

טל פוקס: בשלושה חודשים שלאחר מכן הוא יכול לצאת חיובי ב-PCR שלו למרות שמבחינה קלינית הוא לא חולה, ולכן תהיה אפשרות לפטור את האנשים האלה עם PCR חיובי.

מיכאל ביטון: את אומרת שמחלימים טריים הם הכי פחות מדבקים לעומת מחלימים ותיקים?

טל פוקס: לא, את זה לא אמרתי.

מיכאל ביטון: אז למה מחלים טרי?

טל פוקס: באופן כללי יש משמעות להתרחקות מזמן ההחלמה.

טל פוקס: בקרבה לזמן ההחלמה יש ביטחון גדול יותר.

טל פוקס: אבל העיקר פה הוא שאם יצא להם PCR חיובי בתקופה הזאת זה לא מעיד על זה שהם חולים.

טל פוקס: ולכן הכלי הזה של PCR חיובי או שלילי לא בהכרח מעיד על תחלואה בתקופה הזאת.

טל פוקס: ולכן יש אפשרות לפנות לוועדת חריגים ולבקש את הפטור הזה.

מיכאל ביטון: יש כלי או תעודה ברורה שהם מחלימים?

מיכאל ביטון: מסמך, הייתי בבית חולים?

טל פוקס: כן, כמובן.

טל פוקס: יש אישור החלמה ממשרד הבריאות.

מיכאל ביטון: יש אישור כזה?

טל פוקס: כן, והם פונים לוועדה, שמשרד הבריאות חבר בה, והוא יכול לבדוק את כל הנתונים האלה.

טל פוקס: ולכן באמת הוא לא מציג את זה לחברת התעופה, כי אנחנו רוצים לוודא שאלה נתונים נכונים, שהוא אכן החלים במערכת.

טל פוקס: אנחנו רואים גם את ה-PCR החיובי, אנחנו גם רואים את אישור ההחלמה.

טל פוקס: אנחנו יכולים לוודא שבאמת מדובר באדם כזה.

טל פוקס: אנחנו גם מבקשים ממנו להצהיר שאין לו תסמינים.

טל פוקס: לכן זה נעשה בצורה הזאת.

טל פוקס: יפה.

טל פוקס: כבוד היועץ המשפטי.

איתי עצמון: רציתי לשאול לגבי ההסבר שהצגת על ועדת החריגים.

איתי עצמון: להבנתי לא מדובר על חריג.

איתי עצמון: זה לא חריג.

איתי עצמון: את בעצם אומרת שוועדת החריגים משמשת כאן כאיזשהו גוף, גורם שבודק את אישור ההחלמה.

איתי עצמון: ועדת החריגים לפי התקנות כוללת את ראש רשות האוכלוסין וההגירה והמנכ"לים של משרדי הבריאות והחוץ או נציגיהם.

איתי עצמון: מה הרלוונטיות של הפורום הזה לבדיקת אישור החלמה?

איתי עצמון: כאשר לא מדובר בכלל בחריג.

מיכאל ביטון: אם אני מבין, הם אומרים שכולם ייבדקו, יש מקרים מיוחדים שלא יחויבו.

מיכאל ביטון: בינתיים שמענו על אחד מהם, אולי יש אחרים, אחד מהם זה אדם מחלים.

איתי עצמון: אבל לא מדובר על מקרה מיוחד, כי בעצם כשמדברים על ועדת חריגים, גם בתקנות עצמן, מדובר על ועדה שבודקת שיש איזשהו צורך הומניטרי או אישי מיוחד או קושי של היעדר נגישות לבדיקות קורונה במדינת היעד וכו', ואז ועדת החריגים מפעילה את הסמכות שלה בתקנה 30 לתקנות העיקריות.

איתי עצמון: אבל כאן אתם בעצם הופכים אותה לגורם שבודק פשוט את אישורי ההחלמה.

מיכאל ביטון: בואו ננסח את זה כך, יש בדיקות ויש החרגה של מקרה מסוים.

מיכאל ביטון: פה זה אומנם טכני, שאכן יראה לוועדה שיש לו את האישור הזה, אבל זה בסדר.

איתי עצמון: אני שואל כדי שיציגו לוועדה מה המקום של ועדת החריגים.

מיכאל ביטון: זה לא מקרה חריג מהכללים, אלא כלל מסוים שהוא חריג לאנשים שמחלימים.

איתי עצמון: האם משרד הבריאות הוא לא גורם מספיק כדי לבדוק את הדבר הזה?

איתי עצמון: למה צריך את כל הוועדה הזאת?

טל פוקס: האם חברת התעופה היא לא גורם מספיק?

רננה שחר: לא, ועדת החריגים.

איתי עצמון: אני שואל, מדובר כאן על אישור החלמה שמשרד הבריאות מנפיק, נכון?

טל פוקס: לא, זה לא רק אישור החלמה.

טל פוקס: אנחנו רוצים לוודא.

טל פוקס: זה לא כל אישור החלמה.

טל פוקס: יש אישורי החלמה שניתנים על בסיס בדיקה סרולוגית, ולכן לא עם כל אישור החלמה אפשר לצאת.

איתי עצמון: רק בששת החודשים?

מיכאל ביטון: אתה רוצה שמישהו יסתכל.

מיכאל ביטון: אתה לא צריך את כל חברי הוועדה הזאת, אבל אתה רוצה עוד עין שבודקת מקרים פרטניים, ולא שהוא מציג לדיילת את אישור ההחלמה שלו.

טל פוקס: אבל גם מעבר לזה זה לא כל אישור החלמה, חשוב לציין.

טל פוקס: זה אישור החלמה שניתן על בסיס PCR חיובי.

טל פוקס: יש אישורי החלמה שניתנים בישראל לא על בסיס PCR חיובי, אלא על בסיס בדיקה סרולוגית.

איתי עצמון: אז בעצם העניין פה הוא בריאותי.

טל פוקס: כן.

מיכאל ביטון: אשר, תן לנו רציונל להגבלות המיוחדות שאנחנו מגבילים את הטסים לאוקראינה.

שלמון: בהחלט, אבהיר את הדברים.

שלמון: אני מתנצל, הייתי בחיתוך מצב עם ראש הממשלה.

מיכאל ביטון: אתה צודק, ראש הממשלה זה יותר חשוב, אבל הכנסת היא הריבון לפעמים.

שלמון: אני יודע, יש לי כבוד אדיר לכנסת, בטח לוועדה הזאת.

מיכאל ביטון: חברת הכנסת לימור מגן, בבקשה.

לימור מגן תלם: שאלה לטל.

לימור מגן תלם: הרציונל לגבי המחלימים, אני רוצה לחדד ולהבין.

לימור מגן תלם: את אומרת שבעצם מי שמחלים טרי יכול לקבל פטור מלהביא אישור, שהוא לא צריך חיסון בגלל שה-PCR – תסבירי לי את הרציונל.

טל פוקס: פטור מ-PCR שלילי.

טל פוקס: זה לא קשור לחיסון.

לימור מגן תלם: תסבירי לי שוב דווקא את הרציונל של ועדת חריגים.

טל פוקס: את ההסדר אני יכולה להסביר.

טל פוקס: דווקא את הרציונל אני חושבת שד"ר אשר סלמון יוכל להסביר יותר טוב ממני.

טל פוקס: ההסדר הוא שאתה יכול להגיש בקשה לוועדת חריגים, להגיד לה: הינה, אני עומד בתנאים האלה, תראו, יש לי אישור החלמה.

טל פוקס: אישור ההחלמה הזה הוא לא על בסיס בדיקה סרולוגית, הוא על בסיס PCR חיובי.

לימור מגן תלם: ואז אני לא צריך בדיקה.

טל פוקס: ולקבל אישור ממנה שהוא יכול לעלות לטיסה בלי בדיקה.

טל פוקס: ואז בעצם לחברת התעופה אתה תציג או את האישור הזה שקיבלת מוועדת החריגים או את ה-PCR השלילי.

טל פוקס: כל אדם יציג אחד משני הדברים האלה לחברת התעופה.

לימור מגן תלם: הבנתי.

מיכאל ביטון: תודה רבה.

מיכאל ביטון: נמשיך.

מיכאל ביטון: אשר, תן לנו רציונל לתקנות האלה, ואחרי זה תפרטו אותם כמו שעשיתם.

שלמון: הסיפור מאוד ברור.

שלמון: הרציונל קודם כל לביצוע בדיקות באוכלוסייה הזו נובע מהעובדה שבאמת אנשים יוצאים לשלושה-ארבעה ימים של התקהלות, תפילה, ואירועים מאוד צפופים עם מעט מאוד יכולת מעבר לכך לייצר ריחוק חברתי או תנאים של תו ירוק.

שלמון: ולכן, מתוך מה שראינו בעבר בשורה של אירועים, יש בהחלט מצב שבו אנשים חולים, גם אסימפטומטיים, יוצאים מהארץ, נמצאים בהתקהלות גדולה, מדביקים הרבה מאוד ישראלים באותה התקהלות, והישראלים חוזרים חולים.

שלמון: לא כי הם נדבקו ממקומיים, אלא כי הם נדבקו אחד מהשני או מחולה שהגיע לארץ.

שלמון: דרך אגב, אני כבר יכול לומר לכם שהלילה היה פינוי של חולה קשה מאומן, שלצערנו לא היה מחוסן, וחלה שם.

שלמון: יש לנו כבר הדבקות שם.

מיכאל ביטון: אגב, במספרים, אשר, הרי חלק ממה שנקרא הקדימו תרופה למכה וטסו קודם, מה המספרים?

שלמון: נכון, יש לנו כרגע כ-7,000 איש שם.

מיכאל ביטון: 7,000.

מיכאל ביטון: וכמה ישראלים עתידים להיות שם?

שלמון: ההערכה שלנו, כ-20,000.

שלמון: הרכבת האווירית הגדולה מתחילה היום.

שלמון: אנשים ייסעו היום, מחר, ביום ראשון, ועד יום שני בבוקר.

מיכאל ביטון: זאת אומרת שכמעט חצי מהמשתתפים לא ייבדקו מראש.

מיכאל ביטון: בטח יש גם הגעות מהעולם, לא רק מישראל.

שלמון: יש מהעולם עוד בין 1,000 ל-2,000 יהודים שמגיעים ממקומות אחרים, בעיקר מארצות הברית.

מיכאל ביטון: ומי שחוזר ולא נבדק מראש יחולו עליו ההגבלות האחרות.

טל פוקס: בכל מקרה יחולו ההגבלות האחרות לצד הבדיקות האחרות.

מיכאל ביטון: ברור.

שלמון: ברור.

שלמון: בכל מקרה.

שלמון: לגבי שאלת הפטור שנידונה פה.

שלמון: ועדת החריגים היא לא ועדת החריגים הרגילה, חל פה בלבול.

שלמון: זו ועדת חריגים ייחודית שנמצאת במשרד החוץ עם נציגה של משרד הבריאות, ומטפלת אך ורק בסוגיה הזו, לא בעניינים אחרים.

שלמון: ופה באמת המטרה היא לאפשר לאדם שהחלים מקורונה ועדיין יש שאריות של גדילי ה-RNA בדרכי הנשימה שלו, ולכן הוא יוצא חיובי כשהוא לא באמת מדביק, אפשרות לטוס.

שלמון: אנחנו מקיימים את הוועדה הזאת גם בשגרה.

מיכאל ביטון: אשר, אני מבין שרוב המתווה הזה בסך הכול בוצע עם הנהגת קהילת ברסלב בישראל.

שלמון: גם, בהחלט.

שלמון: איתם, עם המשרד לשירותי דת, שאני מבין שהוא לא נמצא פה בדיון, אבל הוא קיבל את המנדט מראש הממשלה.

מיכאל ביטון: אני מדבר על ראשי הקהילה.

עידית חנוכה: נמצא נציג.

שלמון: אנחנו בקשר עם ראשי הקהילה.

שלמון: ברסלב זאת לא קהילה אחת, אלו עשרות קבוצות וקהילות שלא בהכרח יש קשר ביניהן.

שלמון: יש כמה גופים מרכזיים, ואיתם אנחנו בקשר.

מיכאל ביטון: בסדר גמור.

מיכאל ביטון: אז תמשיכו את ההגבלות, את הפירוט, את הבדיקה המקדימה עם ההחרגה של מחלים טרי.

מיכאל ביטון: מה עוד?

רננה שחר: זהו.

מיכאל ביטון: זהו?

טל פוקס: זאת בעצם ההגבלה שקבועה בתקנות.

מיכאל ביטון: אחרי זה הוא חוזר, הוא צריך להיבדק שם לפני החזרה, ויש לו בידוד בארץ.

שלמון: נכון.

שלמון: אומנם זה לא קשור לדיון עכשיו, אבל מדינת ישראל החליטה לסייע בבדיקות שם.

שלמון: מד"א כבר היום שלחו כוח ראשון, ואנחנו נייצר מערך בדיקות בעבור השבים כבר באומן ובשדה התעופה בקייב.

מיכאל ביטון: הייתה לנו איזו פנייה של אנשי הקהילה שאמרה שבסך הכול זה מקובל עליהם, אבל עם איזה נושא ספציפי.

מיכאל ביטון: הוא יודע להגיד אותו?

עידית חנוכה: אני לא יודעת, אבל הוא בא מטעמם.

מיכאל ביטון: שלחו לנו את זה כתוב.

מיכאל ביטון: שלחתי לכם חומר.

מיכאל ביטון: יהודה צבי מקהילת ברסלב, אתה על הקו?

מיכאל ביטון: לא שומעים אותך, ידידי, תגביר את הקול.

מיכאל ביטון: הינה, יש לי את הפנייה שלהם, קנס חריג של 2,500 שקל.

מיכאל ביטון: במה הקנס הזה חריג?

מיכאל ביטון: ועל מה הוא הוחל?

מיכאל ביטון: אתם יודעים על מה אני מדבר?

רננה שחר: כן.

טל פוקס: כן.

מיכאל ביטון: תסבירו לי את זה.

טל פוקס: יש על הנוסעים היוצאים שלא יצייתו לתקנות עבירה פלילית, זאת בעצם חובה, וקנס מינהלי של 2,500 שקל על מי שלא יציית.

טל פוקס: בגלל שיש לנו איזשהו קושי מאחר שבן אדם עוד לא ממש יוצא.

טל פוקס: אנחנו מקווים שנגלה את זה שאין לו PCR שלילי ושהוא מתכוון לעלות לטיסה לפני שהוא יצא מישראל כדי שנוכל לייצר הרתעה.

טל פוקס: ולא רק שזו תהיה שיטת מצליח שבן אדם עולה לטיסה או שהוא יצליח לעלות לטיסה ולא יתפסו אותו או שהוא לא יצליח לעלות לטיסה ויורידו אותו, אז הוספנו כאן גם עבירה של ניסיון לעלות לטיסה בלי PCR שלילי.

טל פוקס: כשהקו הוא, אם אני לא טועה, מהרגע של תהליכי בידוק, תחילת בידוק תהליכי ביטחון בכניסה לטרמינל.

מיכאל ביטון: עורכת דין פוקס, כל העולם תחמנים.

מיכאל ביטון: אבל אני לא רוצה להגיד, חס ושלום, שמישהו יותר תחמן ממישהו אחר.

מיכאל ביטון: אז יש קנס גם על מתפלח אחר שלא עבר בדיקה?

מיכאל ביטון: יש דבר כזה?

מיכאל ביטון: יש קנס למישהו שחמק ממה שהוא צריך היה לעשות לפני שהוא עולה על טיסה?

טל פוקס: זה אותו קנס, אדוני.

מיכאל ביטון: אותו קנס, אותם מספרים.

רננה שחר: ה-2,500 האלו זה קנס לנוסע שלא מקיים את אחת הדרישות לטיסה, בין אם זאת הצהרת בריאות, בין אם זה בדיקת PCR שלילית.

מיכאל ביטון: אז זה אותו קנס.

לימור מגן תלם: זה לא ספציפי לפה, זאת לא החמרה.

רננה שחר: לא, זה אותו סכום.

מיכאל ביטון: זה גובה הקנס על כל מי שלא נוהג ביושרה בעניין, ולהרתיע.

מיכאל ביטון: בסדר גמור.

מיכאל ביטון: תגידו, אגב, אנחנו חווים את האירוע הזה שנה שנייה.

מיכאל ביטון: אני כן רואה שהממשלה נערכה טוב יותר הפעם, לפחות בדיאלוג, ויש פחות רעש ואי נוחות עם ההחלטות, והיה תיאום עם רוב הקהילות וראשי הקהילות.

מיכאל ביטון: אבל בהשוואה לאירוע בשנה שעברה, בניתוח האירוע הקודם במספרים, מישהו יודע לתאר מה התרחש שנה שעברה?

רננה שחר: כן, אוקראינה לא נתנו להיכנס, היה משבר.

מיכאל ביטון: ולמרות זאת היו שם כמה אלפים, לא?

רננה שחר: שעמדו בגבול.

מיכאל ביטון: בגבול, על הכביש שם.

מיכאל ביטון: זה היה אירוע מביש.

מיכאל ביטון: ההגבלות ברורות.

מיכאל ביטון: בואו נתקדם.

מיכאל ביטון: צריך הקראה לדבר הזה?

איתי עצמון: כן, בוודאי.

מיכאל ביטון: בבקשה.

מיכאל ביטון: מי רוצה להקריא?

רננה שחר: מה שאתם רוצים.

רננה שחר: טל כתבה.

רננה שחר: "בתוקף סמכותה לפי סעיפים 4, 12 ו־23 עד 25 לחוק סמכויות מיוחדות להתמודדות עם נגיף הקורונה החדש (הוראת שעה), התש״ף–2020 (להלן - החוק), [ובאישור ועדת הכלכלה של הכנסת/ ולאחר שהתקיים האמור בסעיף 4(ד)(2)(א) לחוק], מתקינה הממשלה תקנות אלה: תיקון תקנה 6 1.

רננה שחר: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלות על הפעלת שדות תעופה וטיסות) התש״ף–2020 (להלן - התקנות העיקריות), בתקנה 6, בתקנת משנה (א)- (1) ברישה, במקום ״יקיים״ יבוא ״יסדיר ויפעיל״; (2) בפסקה (2), במקום "כרטיס טיסה ל-4 השעות הקרובות" יבוא ״כרטיס טיסה לטיסה שמועד המראתה בתוך 4 שעות ממועד כניסתו לטרמינל הנוסעים כאמור".

רננה שחר: " התיקון הזה, אדוני, מתייחס לתקנה 6.

רננה שחר: זאת התקנה שמחייבת את מפעיל שדה התעופה, רשות שדות התעופה, לענייננו, לקיים בכניסה לשדה התעופה מנגנון שמבטיח שכל מי שנכנס לשדה הוא – בוא נגיד ככה, למי מותר להיכנס?

רננה שחר: לנוסעים, לכל מי שעיסוקו שם, ולמלווה חיוני.

רננה שחר: אלו כיום מי שמותר להם להיכנס.

מיכאל ביטון: את ההגבלה הזאת עשינו פה.

רננה שחר: אלו תיקונים משפטיים שהייעוץ המשפטי של הוועדה ביקש אותנו לעשות, וחשבנו לנכון, ואלו טיפה חידודי נוסח, אבל אין פה שום שינוי נורמטיבי.

רננה שחר: "תיקון תקנה 41 2.

רננה שחר: בתקנה 41 לתקנות העיקריות, במקום "ט״ו באלול התשפ״א (23 באוגוסט 2021)״ יבוא ״י״ד בתשרי התשפ״א (20 בספטמבר 2021)״.

רננה שחר: " אתה כבר יודע שהתקנות האלה מתחדשות כל 28 ימים, כי זה חוק הקורונה.

רננה שחר: חייבים להסתכל עליהן כל פעם מחדש, לראות את נחיצות ההגבלות.

רננה שחר: זאת בעצם הארכת התוקף ב-28 ימים נוספים.

רננה שחר: "תחילה 3.

רננה שחר: תחילתן של תקנות אלה ביום ט״ז באלול התשפ״א (24 באוגוסט 2021).

רננה שחר: " את זה גם אדוני יודע, שבחוק הקורונה יש לממשלה 24 שעות לדון לפני שזה נכנס לתוקף, ואחר כך עוד שבועיים לדון אחרי שזה נכנס לתוקף.

רננה שחר: פה יוצא שהדיון הוא אחרי שזה כבר נכנס לתוקף.

רננה שחר: "הוראת שעה 4.

רננה שחר: בתקופה שמיום כ״א באלול התשפ״א (29 באוגוסט 2021) עד יום כ״ט באלול התשפ״א (6 בספטמבר 2021) יראו כאילו- (1) אחרי תקנה 30א לתקנות העיקריות בא: "חובת הצגת 30ב.

רננה שחר: תוצאה שלילית בבדיקה לנוסע היוצא לאוקראינה (1) הוא קיבל ממצא שלילי ל-nC0V בבדיקת PCR שביצע במהלך 72 השעות שקדמו למועד ההמראה המתוכנן של כלי הטיס, והציג אישור על כך למפעיל האווירי; (2) ועדת חריגים כמפורט בתקנה 30(א)(3)(ב) אישרה את בקשתו לעלות לטיסה כנוסע יוצא לאחר ששוכנעה שיש לו אישור החלמה כמשמעותו בצו בידוד בית, שניתן לו לאחר שקיבל ממצא חיובי ל-n-cov בבדיקת PCR שביצע בשלושת החודשים שקדמו לטיסה, והוא הציג את אישור הוועדה כאמור למפעיל האווירי.

רננה שחר: "

מיכאל ביטון: אבל איפה בנוסח הזה זה בא לידי ביטוי שהוא מחלים טרי?

רננה שחר: זה הנוסח שלהם למחלים טרי.

מיכאל ביטון: או שזה לא באמת כתוב?

טל פוקס: אישור החלמה זה המסמך שאנחנו נותנים למי שהחלים.

מיכאל ביטון: אבל איך יודעים שזה טרי?

מיכאל ביטון: כי אמרת מחלימים טריים.

מיכאל ביטון: אם הוא החלים לפני שנה הנוסח הזה חל עליו?

טל פוקס: לא, זה כן בא לידי ביטוי.

טל פוקס: כתוב פה: "אישור החלמה...

טל פוקס: שניתן לו לאחר שקיבל ממצא חיובי...

טל פוקס: בבדיקת PCR שביצע בשלושת החודשים שקדמו לטיסה".

מיכאל ביטון: אני לא עורך דין.

מיכאל ביטון: הוא ביצע בדיקה באמת בשלושה חודשים - -

טל פוקס: "בשלושת החודשים שקדמו לטיסה".

מיכאל ביטון: - - אבל יכול להיות שהוא מחלים כבר שבעה חודשים.

טל פוקס: אישור ההחלמה ניתן לו על בסיס אותה בדיקה.

מיכאל ביטון: על זה שהוא החלים, אבל לא כתוב מתי.

טל פוקס: זאת הבדיקה שגרמה לכך שאיתרנו אותו כחולה, ואז נתנו לו לאחר מכן אישור החלמה.

מיכאל ביטון: אם לכם אין בעיה לי אין בעיה, אבל הנוסח הזה לא דורש מאדם להיות מחלים בשלושה חודשים.

מיכאל ביטון: הוא רק צריך להוציא אישור החלמה בשלושה חודשים.

לימור מגן תלם: שהוא רק ביצע את הבדיקה לפני שלושה חודשים, זה מה שאת אומרת, לא עצם ההחלמה.

טל פוקס: נכון, כי מה שמשנה זה המועד של ביצוע הבדיקה.

טל פוקס: אישור ההחלמה ניתן אחרי ביצוע הבדיקה.

מיכאל ביטון: אם הם גמישים זה בסדר.

לימור מגן תלם: אולי צריך לחדד את זה.

לימור מגן תלם: זה בעצם מועד ביצוע בדיקת ההחלמה.

מיכאל ביטון: עורכת דין פוקס, קראי את הנוסח הזה ותראי שלא ברור שאדם שהחלים שבעה חודשים קודם והחליט להיבדק, שהוא מחלים אחרי ארבעה חודשים - -

לימור מגן תלם: צריך לחדד את הנוסח.

מיכאל ביטון: - - והוא באמת קיבל בדיקה בתוך שלושה חודשים, והוא עדיין רשאי.

מיכאל ביטון: אבל זה מבחינת - - -

טל פוקס: אני חושבת שזה ברור, אנסה להסביר למה.

טל פוקס: אישור ההחלמה ניתן לו לאחר שהוא קיבל ממצא חיובי.

מיכאל ביטון: נו, ואם עברו ארבעה חודשים?

לימור מגן תלם: אם עברו חמישה חודשים הממצא - - -

טל פוקס: אדם קיבל ממצא חיובי ראשון, לאחר מכן – זה דבר אוטומטי, אתה מקבל אישור, אחרת אתה בבידוד.

טל פוקס: אם קיבלת PCR חיובי, עד שלא קיבלת אישור החלמה אתה בבידוד.

טל פוקס: זה לא דבר שמתפספס לבן אדם.

טל פוקס: אדם שמקבל תוצאה חיובית צריך להיות בבידוד עד שהוא מקבל אישור החלמה.

טל פוקס: לרוב זה עשרה ימים, לפעמים זה יותר כי יש תחלואה יותר קשה.

טל פוקס: הוא מקבל את אישור ההחלמה על בסיס אותו PCR חיובי.

טל פוקס: PCR חיובי שהוא יבצע אחרי שהוא קיבל אישור החלמה הוא לא זה שיספור את הזמן.

טל פוקס: זה המדד הרלוונטי.

טל פוקס: המועד הרלוונטי הוא המועד שבו הוא קיבל PCR חיובי.

מיכאל ביטון: לוועדה זה לא דרמטי, ואם את חיה בשלום עם זה אנחנו גם.

מיכאל ביטון: רק אני חושב שזה לא עד הסוף, זה מאפשר פתח.

מיכאל ביטון: אבל אני לא חושב שיהיו לכם הרבה מקרים כאלה.

איתי עצמון: בכל מקרה ועדת החריגים הזאת צריכה להשתכנע שאכן האישור הזה תואם את דרישות התקנה.

טל פוקס: נכון מאוד.

רננה שחר: אני מסכימה עם איתי שזה מכווין את שיקול הדעת של ועדת החריגים.

מיכאל ביטון: בסדר גמור.

לימור מגן תלם: זה פותח פתח לפרשנות, זאת הדאגה.

מיכאל ביטון: יכול להיות שגם אם הוא מחלים ארבעה וחמישה חודשים זה גם סביר, אבל אלה מקרים שוליים בנפח הפעילות הזאת.

איתי עצמון: אגב, בהתייחס לדברים שאמר מר שלמון, אין לי שום בלבול לגבי ועדת החריגים.

איתי עצמון: יש אכן ועדת חריגים שקבועה בחוק לעניין הגבלת היציאה מישראל, זאת הוועדה שקבועה בסעיף 7(א) לחוק, ויש את ועדת החריגים שקבועה בתקנות שלנו בתקנה 30 לתקנות התעופה.

איתי עצמון: ולכן השאלה שלי היא כן במקומה, לא מדובר שוב בחריג, זאת ועדת חריגים אחרת.

מיכאל ביטון: אלו מוחרגים, אלו לא חריגים.

איתי עצמון: היא בודקת מקרים מיוחדים, אבל כאן אלו לא מקרים מיוחדים.

רננה שחר: רצינו לשקף בנוסח שיש לך שתי אופציות, או לבוא עם PCR שלילי או לבוא עם אישור כלשהו.

רננה שחר: לא.

רננה שחר: אתה צריך לבוא עם PCR שלילי.

רננה שחר: זה למקרים מאוד מיוחדים.

מיכאל ביטון: ד"ר אשר שלמון, רצית להבהיר משהו.

שלמון: אני צריך להבהיר שוב, המטרה באמת לא התעודה הפורמלית, אלא זמן ההחלמה המהותי.

שלמון: מאז שביקשתי את ההבהרה עורכת דין טל פוקס הבהירה את זה שוב.

שלמון: אבל בסופו של יום המועד המהותי הוא ה-PCR החיובי שבו אדם נמצא חיובי, וממנו בעצם נספרים הימים הרלוונטיים הן לתעודת ההחלמה, כפי שנאמר עשרה ימים ברוב המוחלט של המקרים, והן לענייננו של השלושה חודשים שבהם ישנו צפי שעוד יהיו שאריות נגיף, ולכן תשובת ה-PCR לא טובה.

שלמון: שוב, אחרי כל מה שאנחנו מדברים, ההערכה שלנו היא שמדובר לכל היותר ב-100, 200 נוסעים מתוך אותם 15,000 או 20,000 נוסעים.

שלמון: הרוב המוחלט יצטרכו להציג בדיקה כמו שצריך.

מיכאל ביטון: סיימנו את ההקראה?

רננה שחר: לא.

רננה שחר: "(ב) תקנת משנה (א) תחול על כל אדם ששהה בישראל מעל 72 שעות ונתקיים בו אחד מאלה: (1) הוא עולה לטיסה ישירה מישראל לאוקראינה; (2) הוא נוסע לאוקראינה בטיסה עם נחיתת ביניים במדינה אחרת.

רננה שחר: " (2) בתקנה 35 אחרי פסקה (13א) לתקנות העיקריות בא:" עכשיו מתקנים את תקנת העונשין.

רננה שחר: ""(13ב) אדם כאמור בתקנה 30ב(ב) העולה לטיסה כנוסע יוצא, או המנסה לעלות לטיסה כנוסע יוצא, בלא שיש לו ממצא שלילי או אישור ועדת חריגים כאמור בתקנה 30ב(א), ובניגוד לתקנה 30ב; לעניין זה, יראו ניסיון לצאת מישראל - מרגע שאדם החל תהליך בידוק ביטחוני או תשאול ביטחוני לנוסעים יוצאים לפני יציאה בתחום תחנת הגבול ועד ליציאתו מישראל בפועל.

רננה שחר: (13ג) מפעיל אווירי שהתיר לאדם כאמור בתקנה 30ב(ב) לעלות לטיסה כנוסע יוצא בלא שהציג למפעיל האווירי ממצא שלילי או אישור ועדת חריגים כאמור בתקנה 30ב(א), ובניגוד לתקנה 30ב.

רננה שחר: " (3) בתקנה 36 לתקנות העיקריות, בתקנת משנה (א), בטבלה, יראו כאילו אחרי מס״ד (10א) בא: זה גובה הקנסות, אדוני.

רננה שחר: גובה הקנסות על המפעיל האווירי וגובה הקנס על הנוסעים.

איתי עצמון: הקנס הוא באותו סכום גם לגבי חברת התעופה וגם לגבי הנוסע?

רננה שחר: לגבי חברת התעופה זה מצטבר.

רננה שחר: זה כל נוסע שייתפס, אז זה מצטבר.

איתי עצמון: את יכולה להזכיר לוועדה מי מוסמך להטיל את הקנסות?

רננה שחר: לפי התקנות, פורמלית מוסמכים להטיל קנסות – מפקח שהוסמך בסמכויות על פי דין או שוטר.

רננה שחר: בפועל עוסקים בכך פקחי רשות האוכלוסין והמפקחים שלנו, של רשות התעופה האזרחית.

טל פוקס: על הנוסעים גם שוטרים.

רננה שחר: ומשטרת ישראל.

טל פוקס: בנוסף, משטרת ישראל.

מיכאל ביטון: תודה.

מיכאל ביטון: סיימתם את ההקראה?

רננה שחר: כן.

מיכאל ביטון: לפני שנצביע.

מיכאל ביטון: חברת הכנסת לימור מגן תלם, אנחנו צריכים להגיד משהו שרבי נחמן אמר.

מיכאל ביטון: אנשים טסים לאומן להתחבר לשורש נשמתו של רבי נחמן מברסלב, והוא אמר הרבה דברים מעניינים.

מיכאל ביטון: אתם מכירים את האמרה שלו "דע לך שכל רועה ורועה", שהולחן על ידי נעמי שמר ועבר עיבוד.

מיכאל ביטון: הוא אמר הרבה דברים, אבל שני דברים נגיד.

מיכאל ביטון: אם אתה מאמין שיכולים לקלקל, תאמין שיכולים לתקן.

מיכאל ביטון: הדבר השני שממשיך את זה, "כי צריך כל אדם לומר: כל העולם לא נברא אלא בשבילי".

מיכאל ביטון: זה נשמע סוציומטי, נכון?

מיכאל ביטון: לא.

מיכאל ביטון: נמצא שהעולם נברא בשבילי, צריך אני לראות ולעיין בכל עת בתיקון העולם, ולמלא חיסרון בעולם ולהתפלל בעבורם.

מיכאל ביטון: זה שאני יחידי בעולם והעולם נברא בשבילי זה מחייב לעשות תיקון עולם.

מיכאל ביטון: אנחנו מאחלים לטסים לאומן טיסה בריאה, שיעמדו בכללים, שיעסקו בתיקון עולם, ויתפללו על עם ישראל.

מיכאל ביטון: תודה רבה.

מיכאל ביטון: מצביעים?

מיכאל ביטון: מי בעד?

מיכאל ביטון: בעד – פה אחד

מיכאל ביטון: פה אחד.

מיכאל ביטון: אני וחברת הכנסת מגן תלם.

מיכאל ביטון: תודה שבאת.

מיכאל ביטון: שנה טובה.

מיכאל ביטון: הישיבה נעולה.